Mutual fund Society
โดย...แฟมิลี่ โนฮาว
15 มิ.ย. 2555

โดย...แฟมิลี่ โนฮาว
สังคมกองทุนรวม ประจำวันศุกร์ที่ 15 มิ.ย. 2555 เริ่มกระเตื้องดีขึ้นมาบ้างสำหรับหุ้นไทยในสัปดาห์นี้ ดูเหมือนนักลงทุนสถาบัน โดยเฉพาะ บลจ.ที่ออกกองทริกเกอร์กันมา ต้องเข้ามาซื้อหุ้นกันแล้ว ดัชนีจึงมีการปรับขยับขึ้นมาบ้าง...
...ส่วนนักลงทุนต่างประเทศนั้นยังเป็นการขายสุทธิอยู่ เพราะความกังวลในสถานการณ์ต่างประเทศโดยเฉพาะกรีซ สเปน อิตาลี ที่เป็นข่าวฮอตประจำสัปดาห์ กรีซนั้นยังต้องดูผลการเลือกตั้งในวันอาทิตย์นี้ด้วย แต่เริ่มมีข่าวออกมาแล้วเกี่ยวกับการเตรียมการของธนาคารฝรั่งเศสเพื่อรับมือกับการที่กรีซจะออกจากสมาชิกภาพของสหภาพยุโรป...
...ส่วนเรื่องฮอตในสัปดาห์ถัดไปหนีไม่พ้นการประชุมสำคัญๆ ที่ชี้ชะตาเศรษฐกิจโลก นั่นคือการประชุมของธนาคารกลางสหรัฐ และการประชุมของกลุ่มประเทศผู้นำ G20...
...ที่จับตามากคงเป็น FED ที่ทุกฝ่ายอยากให้คลอด QE3 กันออกมาซะที ...
...สถานการณ์ภายนอกยังมีลุ้นอีกหลายเรื่อง แต่ในประเทศนั้นหลายฝ่ายมองผลดำเนินงาน บจ.ออกมาดีแน่ในปีนี้ ขณะที่สำนักวิเคราะห์บางค่ายให้ประมาณการผลกำไรเติบโตกันเป็นตัวเลขสองหลัก จึงมีการออกกองทุนทริกเกอร์มารองรับราคาหุ้นกันเป็นแถว...
...ดูท่าตัวเลข 8 จะเป็นที่ชื่นชอบของหลาย บลจ. สัปดาห์ก่อนก็มีออกกองทริกเกอร์ที่ 8% ไปหลายกอง มาสัปดาห์นี้ บลจ.กรุงศรี เอาบ้าง เปิดขายทาร์เก็ตฟันด์ กองทุนเปิดกรุงศรีอิควิตี้ 8% ทาร์เก็ต อายุ 8 เดือน ขาย IPO ถึงวันที่ 20 มิ.ย...
...บลจ.โซลาริส ก็ออกทาร์เก็ตฟันด์ 8% เช่นกัน ขายถึงวันที่ 20 มิ.ย...
...ถัดจากเดือนนี้ไปสภาพตลาดจะมีเปลี่ยนแปลง ต้องจับตา...
...ขอต้อนรับกองทุนเปิดเคแทม ฮ่องกง อีทีเอฟ แทร็กเกอร์ (HK) ที่จะเข้าเทรดในตลาดหลักทรัพย์ฯ ในวันอังคารที่ 19 มิ.ย.นี้...
...และต้อนรับ CEO คนใหม่ บลจ.วรรณดร.วิน อุดมรัชตวนิชย์ ที่มาพร้อมการเปิดกองทุนผสมกองใหม่ ชื่อ กองทุนเปิด วรรณ เฟล็กซิเบิ้ล แอ็คทีฟ ฟันด์ อายุประมาณ 4 เดือน เป็นกองทุนผสมที่ใช้การบริหารแบบ Active Strategy โดยเน้นการทำ Asset Allocation ระหว่างตราสารหนี้กับหุ้น และมีการเลือกหุ้นรายตัวด้วย นอกจากนี้ยังลงทุนในตราสารหนี้ภาครัฐเพื่อรับผลตอบแทนเพิ่มขึ้น...
...จุดที่น่าสนใจของกองทุนนี้คือ ลักษณะพิเศษ คือ เมื่อกองทุนมีมูลค่าหน่วยลงทุนตั้งแต่ 10.53 บาทขึ้นไป เป็นเวลา 3 วันทําการติดต่อกัน หรือประมาณ 5% หรือเมื่อกองทุนมีอายุครบกำหนด 4 เดือนตามที่ระบุไว้ในโครงการ บริษัทจะดําเนินการรับซื้อคืนหน่วยลงทุนโดยอัตโนมัติทั้งหมดให้แก่ผู้ถือหน่วยลงทุนทุกราย และจะนำเงินค่ารับซื้อคืนหน่วยลงทุนโดยอัตโนมัติ ไปซื้อหน่วยลงทุนของกองทุนเปิดวรรณเดลี่เพื่อลงทุนให้กับผู้ลงทุนอย่างต่อเนื่อง ขาย IPO ถึงวันที่ 19 มิ.ย.